OFICIAL Florin Pîrvu, OUT de la Petrolul! Cele 4 eșecuri consecutive au pus capac
Petrolul Ploiești a decis să se despartă de antrenorul Florin Pîrvu (48 de ani), cel care conducea echipa din februarie 2023.
Petrolul va ataca play-out-ul cu un alt antrenor. Conducătorii ploieștenilor au decis să se despartă de Florin Pîrvu la o zi după eșecul cu Sepsi (1-2), din ultima etapă a sezonului regulat.
Florin Pîrvu, OUT de la Petrolul!
- Petrolul are patru eșecuri consecutive în Liga 1. A luptat până spre final pentru accederea în play-off, însă a încheiat sezonul regulat pe locul 10, cu 35 de puncte.
- Formația de pe Ilie Oană va începe play-out-ul cu 18 puncte, la o distanță de doar patru lungimi față de prima poziție direct retrogradabilă, ocupată de FC Voluntari.
Într-un comunicat oficial, Petrolul anunță că noul staff tehnic va fi anunțat în perioada următoare.
"Ca urmare a unei decizii luate de comun acord, colaborarea dintre FC Petrolul Ploiești și antrenorul principal Florin Pîrvu a ajuns, astăzi, la final, la aproape un an și o lună distanță de la momentul în care tehnicianul prelua conducerea echipei noastre.
Cu Florin Pîrvu pe bancă, cel care a dus mai departe munca unui alt petrolist, Nicolae Constantin, Petrolul a terminat stagiunea precedentă pe locul 8, iar în actuala ediție de campionat a avut un parcurs care a dat speranțe justificate pentru o calificare în play-off, cu victorii obținute în fața Rapidului, chiar în Giulești, contra campioanei en-titre, Farul Constanța, sau, în Bănie, împotriva Universității Craiova.
În total, Florin Pîrvu i-a condus pe "lupi" în 48 de partide oficiale (45 în Superliga și 3 în Cupa României), bilanțul său fiind de 16 victorii, 16 rezultate de egalitate și 16 înfrângeri.
Componența viitorului staff tehnic al echipei noastre va fi comunicată în perioada următoare, imediat ce va fi definitivată.
Mulțumim, Florin Pîrvu! Mult succes mai departe!", a transmis Petrolul.
Urmăriți SPORT.RO și pe Google News